TOS.CD

***TOS.CD*** med undertittel *Tromsø Techno 1994* er en samleplate for elektronisk musikk med tilknytning til Tromsø, utgitt i 1994. Utgiver var Beatservice Records, mens distributør var Sonet.

## Bakgrunn
Prosjektet ble satt i gang av Vidar Hanssen i Tromsøs lokale radioprogram Beatservice. Etter flere år der elektronisk musikk vokste fram gjennom undergrunnen i byen, foreslo han et lokalt samlealbum i sitt program. Hanssen mottok noen håndfuller med bidrag i tillegg til å få med seg navn som allerede var blant de mer etablerte: Biosphere, Ismistik, Volcano (som kalte seg Tromsdalen Funk Massive) og Mental Overdrive. Beatservice Records ble grunnlagt og samlealbumet utgitt, med navn etter TOS som er flyplasskoden for Tromsø lufthavn. Vidar Hanssen beskreiv bredden i utgivelse som elektronisk musikk fra «sprek dance, via hardtslående techno til stemningsfull ambient».

Utgivelsen var klar 17. oktober 1994, med slippfest i Tromsø 22. oktober under Polar Music Festival. Ifølge det nordnorske kulturtidsskriftet *Hammarn* var det 150 personer til stede på slippet. «Brygga var dekorert til det ugjenkjennelige, med hvite, gjennomsiktige tepper, røykmaskiner og et vanvittig tøft lysoppsett». Referenten la til at det var Mental Overdrives første liveopptreden i Tromsø samt Biospheres debut som DJ.

## Anmeldelser
*Nordlandsposten* fra Bodø unnet Tromsø-utgivelsen et terningkast 5. «Den er en sjelden fin samling av teknologisk musikk og hever seg høyt over diverse tekno-samlinger fra utlandet. Stort sett klarer de 14 bandene å holde på interessen platen igjennom», skreiv anmelderen, som navnga Sea, B-Code og Aedena som de interessante av de uetablerte artistene. Ivar Orvedal erklærte at *TOS-CD* i motsetning til andre samlealbum med undergrunnsmusikk på samme tid, ikke hadde skiftende produksjonsverdi, men «gjennomgåande høg lydkvalitet» med «eit nesten sofistikert nivå». *TOC.CD* presenterte «ein oase av nyskapande aktivitet som vi altfor lenge har vore uvitande om».

*Minerva*-redaktør Hårek Hansen roste albumet som «musikk for 90-tallet!». Tromsø var «Norges hippeste musikkby», viste *TOS.CD* tydelig, som «er den perfekte medisin for oss som spyr når vi hører Steinar Albrigtsen.» I en kort omtale ga Thomas Strzelecki terningkast 5 til *TOS.CD*, «et usedvanlig vitalt innslag innen den stadig økende globale elektroniske scenen». *Vårt Land* framholdt at det «er massevis av interessant lyd på denne platen».

I Tromsø fikk albumet terningkast 4 av bladet *Tromsø*. For anmelderen var det kjent hva de etablerte artistene sto for, men «den høye kvaliteten på mye av det de mer ukjente og debuterende artistene byr på» var en overraskelse. Nivået på helheten var «overveiende høyt».

*Arbeiderbladet* ga terningkast 3 fordi «langt fra alle bidragene er istand til å fange oppmerksomheten». Likevel var eksperimenteringsviljen som albumet viste fram, interessant for framtida. Tilsvarende mente anmelderen i *Fædrelandsvennen* at nye navn som Sea, Djingo og Electrip-C viste at Tromsø-miljøet «kan frembringe mye spennende i tiden fremover». Samtidig var det «mye innen denne musikkformen» som «er for stillestående og lite oppfinnsomt i klang og oppbygging».

Anmelderen i *Drammens Tidende* sa seg enig i Tromsø var techno-hovedstaden, men også at albumet inneholdt «varierende kvalitet». Best var «den mer drømmende og svevende ambiente delen», men technoen fungerte ikke optimalt på mange hjemmeanlegg. Det var bedre egnet for utesteder; «store katedraler av lyd og lys». Arne Berg mente at musikken var «av veldig varierende kvalitet, fra det besnærende til det platte». *Adresseavisen* skreiv at *TOS.CD* «spriker i hytt og uvær» og at ikke alt hadde «godt av å møte lys i form av CD-spillerens laser». Anmelderen mente likevel at «Mental Overdrives kutt er forøvrig aldeles briljant» og at også Dynamic Bits hadde ei lys framtid.

## Sporliste

#B-Code – «Arctic Tribal» (4:02)
#Wilhelm View – «M.O.P. Intruder» (4:41)
#Biosphere – «Fairy Tales (Remix)» (5:58)
#Djingo – «Dr. Louis» (4:22)
#Mental Overdrive – «Entropy» (7:42)
#Jimjam – «My Time» (2:59)
#Sea – «Squid Fluid» (7:25)
#Excess-3 – «XS-909» (5:44)
#Tromsdalen Funk Massive – «I Believe! (Volcano Cyber-Free Mix)» (4:34)
#Aedena – «Eoor» (7:29)
#Electrip-C – «Angst Der Klink Klank» (3:01)
#Ismistik – «Cassis» (5:56)
#Information – «Baby (0605 Recycle)» (6:11)
#Dynamic Bits – «Xenon» (7:36)

## Se også
**[[XS to the Ravezone]]*

## Referanser


## Eksterne lenker
*